Papa Francisc a dat startul unui meci de fotbal între două echipe foarte tinere, în cadrul primei ediţii a Zilei Mondiale a Copiilor, sâmbătă, 25 mai, la Roma, dând el prima lovitură a mingii cu piciorul.
Sub privirea amuzată a papei argentinian, un mare fan al fotbalului, cele două echipe s-au înfruntat timp de cinci minute, acoperind aproximativ jumătate de teren, amestecând copii foarte mici cu unele dintre fostele glorii ale „calcio”-ului italian, printre care Gigi Buffon.
La sosirea sa pe stadionul olimpic, Papa Francisc a fost întâmpinat cu entuziasm de zeci de mii de copii de pe toate continentele, însoţiţi de familiile lor.
La sosirea sa pe stadionul olimpic, papa Francisc a fost întâmpinat cu entuziasm de zeci de mii de copii de pe toate continentele, însoţiţi de familiile lor.
Mai devreme în cursul dimineţii, Papa a primit un grup de copii ucraineni şi palestinieni, potrivit unui comunicat de presă al Vaticanului, care nu a oferit mai multe detalii.
„Ştiu că sunteţi întristaţi de războaiele care provoacă atât de multe morţi şi suferinţe. Sunteţi îngrijoraţi de schimbările climatice şi de consecinţele lor", a scris papa în mesajul adresat copiilor.
Ziua Mondială a Copiilor este o iniţiativă a papei Francisc, care a fost întrebat anul trecut de un copil de ce nu au copiii propria lor zi, în condiţiile în care copiii mai mari au propria lor zi, Ziua Mondială a Tineretului.
El a luat parte la o sesiune de întrebări şi răspunsuri cu mai mulţi copii, împărţind dulciuri în jurul său.
Unui copil care l-a întrebat dacă pacea este posibilă, el i-a răspuns că "pacea este întotdeauna posibilă", iar pentru a o obţine trebuie să dai mâna cu vecinul tău, a spus el, strângând mâna copilului şi invitându-i pe toţi cei prezenţi pe stadion să facă acelaşi lucru.
Ziua Mondială a Copiilor se va încheia duminică, 26 mai, cu o slujbă în Piaţa Sfântul Petru, prezidată de Papa Francisc.